Вялікі рэзананс мела пытанне аб перспектыўных прафесіях і спецыяльнасцях. У адказах групу экспертаў на старце лёгка абышоў Вадзім Дзевятоўскі, які трапна пракаменціраваў: “Добры спартсмен заўсёды будзе запатрабаваны”. Рэктары ўстаноў вышэйшай адукацыі разгарнулі перад будучымі абітурыентамі захапляльную панараму прафесійнага поспеху ў ІТ-сферы пятага і шостага ўкладаў, адытыўных і нанатэхналогій, хім- і біяінфарматыкі, камп’ютарнага мадэлявання жывых сістэм. Не засталіся па-за ўвагай напрамкі, што аб’ядноўваюцца тэрмінам “навукі аб жыцці” (life sciences). Рэктар Полацкага дзяржаўнага ўніверсітэта, доктар тэхнічных навук, прафесар Дзмітрый Лазоўскі адзначыў, што патрэбнасць чалавека ў прыгажосці нязменная, адвечная, таму ніколі не застанецца без працы таленавіты архітэктар і будаўнік. А першы прарэктар ВДУ імя П.М.Машэрава, кандыдат педагагічных навук, дацэнт Васіль Маліноўскі нагадаў, што нават падчас вайны ў любой дзяржаве працуюць школы, таму заўсёды будуць запатрабаваны педагогі, і мудра заўважыў, звяртаючыся да моладзі, што запатрабаваны той спецыяліст, які ім з’яўляецца: “Вы прыходзьце да нас вучыцца, а ўжо спецыяліста мы з вас пастараемся зрабіць”.